b'\n_START_ARTICLE_\nSelvmord\n_START_PARAGRAPH_\nSelvmord, ogs\xc3\xa5 kalt selvdrap, frivillig d\xc3\xb8d, villet egenskade, er det \xc3\xa5 ta livet av seg selv. Selvmord er en aktiv, villet handling som f\xc3\xb8rer til d\xc3\xb8den for den som utf\xc3\xb8rer det. If\xc3\xb8lge Verdens helseorganisasjon skjer det til sammen over en million selvmord i verden hvert \xc3\xa5r. I Norge er tallet rundt 550. De vanligste selvmordsmetodene er overdose p\xc3\xa5 medikamenter og hengning. Risikofaktorer for selvmord er tidligere selvmordsfors\xc3\xb8k og psykiske lidelser som for eksempel depresjon._NEWLINE_Temaet er fremdeles sterkt tabubelagt, men god informasjon om hvordan en kan forebygge selvmord, antas \xc3\xa5 hindre nye tragedier. Det er derfor blitt st\xc3\xb8rre \xc3\xa5penhet om selvmord, og det er blitt opprettet flere hjelpetiltak. Siden 2003 har Verdensdagen for selvmordsforebygging blitt markert 10. september hvert \xc3\xa5r._NEWLINE_De fleste som fors\xc3\xb8ker \xc3\xa5 ta sitt eget liv, forteller at de ikke egentlig \xc3\xb8nsker \xc3\xa5 d\xc3\xb8, men heller ikke orker \xc3\xa5 fortsette i den livssituasjonen de har for \xc3\xb8yeblikket. Det de fleste \xc3\xb8nsker er en forandring i livssituasjonen sin akkurat n\xc3\xa5.\n_START_SECTION_\nBegrep\n_START_PARAGRAPH_\nInnen psykisk helsevern benyttes som regel begrepet selvmord. Vitenskap omkring selvmord benevnes i noen sammenhenger som suicidologi._NEWLINE_I 1990 ble ordet selvdrap notert for f\xc3\xb8rste gang p\xc3\xa5 norsk som erstatning for selvmord fordi \xc2\xabdrap\xc2\xbb oppleves mer n\xc3\xb8ytralt enn \xc2\xabmord\xc2\xbb. I et avisinnlegg i Aftenposten i 2007 ble begrepet selvvalgt d\xc3\xb8d lansert som et enda mindre tabubelagt begrep. Selvmord kan ogs\xc3\xa5 kalles suicid eller suicidium \xe2\x80\x93 latinske fremmedord som er avledet av ordene sui, som betyr \xc2\xabseg selv\xc2\xbb, og caedere, \xc2\xabhogge ned\xc2\xbb eller \xc2\xabdrepe\xc2\xbb. \xc3\x85 v\xc3\xa6re suicidal betyr \xc3\xa5 ha selvmordstanker og \xc3\xa5 ville ta livet sitt. P\xc3\xa5 tysk brukes for \xc3\xb8vrig ofte ordet Freitod og p\xc3\xa5 engelsk voluntary death, det vil si \xc2\xabfrivillig d\xc3\xb8d\xc2\xbb, i stedet for selvmord (Selbstmord, Selbstt\xc3\xb6tung eller suicide).\n_START_SECTION_\nSelvmord i Norge\n_START_PARAGRAPH_\nI Norge tar rundt 150 kvinner og i underkant 400 menn livet sitt hvert \xc3\xa5r. _NEWLINE_N\xc3\xa5r det gjelder hvor mange som gj\xc3\xb8r selvmordsfors\xc3\xb8k eller villet egenskade, er tallene usikre fordi det ikke finnes noen nasjonal registrering av selvmordsfors\xc3\xb8k eller selvskading i Norge. I sp\xc3\xb8rreunders\xc3\xb8kelser rapporterer omtrent 10\xc2\xa0% av norske ungdommer om selvskading, omtrent 20\xc2\xa0% av de unge som selvskader forteller at de har f\xc3\xa5tt hjelp av helsevesenet etterp\xc3\xa5. Beregninger viser at i Norge behandler helsetjenesten mellom 4000 og 6000 selvmordsfors\xc3\xb8k \xc3\xa5rlig. Tallet er usikkert og er et resultat av beregninger som Folkehelseinstituttet har gjort p\xc3\xa5 grunnlag av data fra Norsk Pasientregister, samt WHO/EURO-registreringen av villet egenskade i S\xc3\xb8r-Tr\xc3\xb8ndelag for \xc3\xa5rene 1995-1999. Ca. tre ganger flere kvinner enn menn gj\xc3\xb8r selvmordsfors\xc3\xb8k. Det er 2,6 ganger flere menn enn kvinner som omkommer ved selvmord.  _NEWLINE_Tidligere begikk flest eldre selvmord i Norge. I dag er selvmordsstatistikken like h\xc3\xb8y blant unge mennesker, og rundt 15 prosent av alle d\xc3\xb8dsfall i aldersgruppen 25-35 \xc3\xa5r skyldes selvmord. Det var 617 menn og 230 kvinner over 65 \xc3\xa5r som begikk selvmord i \xc3\xa5rene 1999 til 2008. _NEWLINE_Hvert \xc3\xa5r har ca. dobbelt s\xc3\xa5 mange mennesker tatt livet av seg som antallet som d\xc3\xb8r i trafikken i Norge. _NEWLINE_Henging eller kvelning er vanlig d\xc3\xb8dsm\xc3\xa5te hos begge kj\xc3\xb8nn, mens selvmord ved skyting er den nest hyppigste d\xc3\xb8dsm\xc3\xa5ten hos menn, men meget sjelden blant kvinner. Flest kvinner beg\xc3\xa5r selvmord ved forgiftning. Tidligere var arsenikkforgiftning vanlig, men giftstoffer som alkohol, narkotiske stoffer, sovemedisin og morfin vil ogs\xc3\xa5 kunne lamme hjernen og ta livet av et menneske. Ogs\xc3\xa5 enkelte ulykker i trafikken, s\xc3\xa6rlig singel- og m\xc3\xb8teulykker, kan v\xc3\xa6re fors\xc3\xb8k p\xc3\xa5 selvmord._NEWLINE_I boken Selvmord og selvmordsn\xc3\xa6rhet i norske fengsler skriver Yngve Hammerlin at 59 fanger har beg\xc3\xa5tt selvmord i norske fengsler i perioden 1990 til 2010. 66\xc2\xa0% av disse satt i varetekt, de fleste isolert og med brev- og bes\xc3\xb8ksforbud. 42\xc2\xa0% begikk selvmord i l\xc3\xb8pet av 14 dager etter fengslingen, 24\xc2\xa0% var utenlandske statsborgere, og 75\xc2\xa0% hengte seg.\n_START_SECTION_\nStraffbarhet\n_START_PARAGRAPH_\nI tidligere tider var selvmord forbudt i Norge, og selvmordsfors\xc3\xb8k var straffbart. Med straffeloven av 1902 ble dette forbudet opphevet, ettersom \xc2\xa7233 retter seg mot den som forvolder "en annens" d\xc3\xb8d. Derimot er det etter \xc2\xa7236 straffbart \xc3\xa5 bist\xc3\xa5 en annen med \xc3\xa5 beg\xc3\xa5 selvmord. Denne paragrafen har kommet til anvendelse tre ganger p\xc3\xa5 2000-tallet, der sivilpersoner har blitt domfelt for \xc3\xa5 ha bist\xc3\xa5tt en annen med \xc3\xa5 ta sitt liv  ._NEWLINE__NEWLINE_Bistand til selvmord kan ogs\xc3\xa5 skje i en mer medisinsk setting, utf\xc3\xb8rt av lege overfor personer med alvorlig sykdom, og faller da inn under begrepet aktiv d\xc3\xb8dshjelp, som omfatter eutanasi og assistert selvmord. Alle former for aktiv d\xc3\xb8dshjelp er ulovlig i Norge, som demonstrert ifm. straffesaken mot legen Christian Sandsdalen som i 1996 utf\xc3\xb8rte eutanasi p\xc3\xa5 pasienten Bodil Bjerkman. _NEWLINE_Oppfordring til selvmord er ogs\xc3\xa5 sv\xc3\xa6rt alvorlig og kan i Norge straffes som medvirkning til drap. B\xc3\xa5de det \xc3\xa5 forklare eller overbevise personen om at det er det riktige \xc3\xa5 gj\xc3\xb8re for grunner som det beste for andre, eller av moralske eller religi\xc3\xb8se grunner, og \xc3\xa5 stimulere en \xc3\xa5pent suicidal person med selvmordsplaner til \xc3\xa5 gjennomf\xc3\xb8re selvmordet er straffbart og kan defineres som medvirkning til drap. Selvmord som blir begrunnet av den suicidale, for eksempel gjennom avskjedsbrev, til \xc3\xa5 v\xc3\xa6re av direkte handlinger som mobbing eller overgrep kan ogs\xc3\xa5 straffes som medvirkning til drap hvis handlingen(e) kan bevises.\n_START_SECTION_\n\xc3\x85rsaker\n_START_PARAGRAPH_\nDet er flere \xc3\xa5rsaker til selvmord. Fattigdom, arbeidsledighet, det \xc3\xa5 miste en av sine n\xc3\xa6rmeste, samlivsbrudd og -problemer og mobbing i arbeidslivet er eksempler p\xc3\xa5 faktorer som spiller inn. Tidligere selvmord i familien, alkohol- og narkotikamisbruk (ogs\xc3\xa5 familiens rusmisbruk spiller inn), seksuelle overgrep, sosial isolasjon og enkelte psykiske lidelser spiller ogs\xc3\xa5 en stor rolle, i tillegg til fysisk sykdom og funksjonshemning._NEWLINE_Selvmord kan utl\xc3\xb8ses av en tilsynelatende umulig og l\xc3\xa5st livssituasjon eller krise, et voldsomt psykisk press, mobbing eller store, fysiske smerter. Ogs\xc3\xa5 alkoholp\xc3\xa5virkning, rusmisbruk og abstinensplager, langvarig og dyp depresjon og alvorlig angst kan i ekstreme tilfeller ende med at mennesker tar livet sitt. Blant mennesker med bipolar lidelse er risikoen for selvmord stor i den depressive fasen hvis de ikke f\xc3\xa5r hjelp. Ogs\xc3\xa5 tap av n\xc3\xa6re familiemedlemmer, d\xc3\xa5rligere helse og \xc3\xb8konomi samt lavere sosial status kan \xc3\xb8ke faren for selvmord. Dette gjelder s\xc3\xa6rlig hos gamle. Andre risikofaktorer er tidligere selvmordsfors\xc3\xb8k og livssituasjonen. For eksempel er enslige, eldre menn i store byer, samt unge homofile statistisk sett h\xc3\xb8yere selvmordsrater enn andre._NEWLINE_Tilsynelatende uforst\xc3\xa5elige selvmord kan ogs\xc3\xa5 ha en eksistensiell eller filosofisk begrunnelse. De er da ytterst sett uttrykk for menneskets frie vilje til selv \xc3\xa5 styre over sitt eget liv. Andre vil imidlertid hevde at ogs\xc3\xa5 slike selvmord er styrt av f\xc3\xb8lelser og kriser. Ekspertene er imidlertid uenige om hvor mange av selvmordene som ikke skyldes psykiske lidelser. De fleste mener det er 10\xc2\xa0%, andre 20\xc2\xa0% eller mer._NEWLINE_Den franske sosiologen \xc3\x89mile Durkheim skrev i sin bok De la division du travail social 1893 om s\xc3\xa5kalt \xc2\xabanomisk selvmord\xc2\xbb i samfunn preget av raske forandringer, normoppl\xc3\xb8sning og misforhold mellom enkeltmenneskets forventninger og de nye, sosiale rammene mennesket lever i. I Le Suicide (p\xc3\xa5 Norsk Selvmordet) fra 1897, en bok om sin bok om selvmordets sosiale \xc3\xa5rsaker, hevdet han ellers at mennesker som er minst styrt av sosiale forpliktelser og b\xc3\xa5nd, lettest tar sitt eget liv. Ogs\xc3\xa5 flere filosofer har skrevet om selvmord, blant annet Albert Camus i boka Myten om Sisyfos fra 1942. Der skriver han at Det finnes bare ett virkelig filosofisk problem. Det er selvmordet. \xc3\x85 avgj\xc3\xb8re om livet er verdt eller ikke verdt \xc3\xa5 leve, det er \xc3\xa5 svare p\xc3\xa5 filosofiens fundamentale sp\xc3\xb8rsm\xc3\xa5l. Camus hevder videre at mangelen p\xc3\xa5 en guddommelig mening i v\xc3\xa5r tid gj\xc3\xb8r livet mer utfordrende.\n_START_SECTION_\nBehandling\n_START_PARAGRAPH_\nFor mange i en suicidal situasjon er det vanskelig \xc3\xa5 se noen annen utvei enn \xc3\xa5 ta sitt liv. Imidlertid har helsevesenet etterhvert mye erfaring i \xc3\xa5 behandle suicidale, og effekten av slik behandling er godt dokumentert. Dessverre er det mange som ikke opps\xc3\xb8ker hjelp i tide. Nedgangen i selvmordstallene de siste \xc3\xa5rene kan nok delvis tilskrives bedre behandling.\n_START_SECTION_\nSelvmord og medieomtale\n_START_PARAGRAPH_\nSelvmord er ofte uttrykk for en dyp personlig krise og oppleves som en voldsom ulykke og tragedie for offerets familie. Av respekt for de etterlatte og for \xc3\xa5 unng\xc3\xa5 \xc3\xa5 inspirere andre til \xc3\xa5 beg\xc3\xa5 selvmord, har derfor selvmord vanligvis ikke blitt omtalt i medier i Norge. If\xc3\xb8lge norsk presses egen selvsensur, uttrykt gjennom den s\xc3\xa5kalte \xc2\xabV\xc3\xa6r Varsom-plakaten\xc2\xbb som gir etiske retningslinjer og begrensinger for det journalistiske innholdet, har det f\xc3\xb8lgelig v\xc3\xa6rt stor forsiktighet med \xc3\xa5 nevne denne d\xc3\xb8ds\xc3\xa5rsaken direkte. _NEWLINE_Synet p\xc3\xa5 psykiske lidelser har imidlertid forandret seg mye de siste \xc3\xa5rene. Det er i dag vanligere \xc3\xa5 betrakte selvmord som en psykisk reaksjon p\xc3\xa5 et voldsomt press eller for\xc3\xa5rsaket av psykisk sykdom. Selvmord er blitt noe som kan forhindres og er ikke lenger bare et abstrakt og unevnelig tabu. Derfor har ogs\xc3\xa5 Norsk Presseforbund valgt \xc3\xa5 justere sin V\xc3\xa6r varsom-plakat med virkning fra 2006. Tidligere het det at \xc2\xabselvmord eller selvmordsfors\xc3\xb8k skal som hovedregel ikke omtales\xc2\xbb. N\xc3\xa5 skal teksten i stedet lyde: \xc2\xabV\xc3\xa6r varsom ved omtale av selvmord og selvmordsfors\xc3\xb8k. Unng\xc3\xa5 omtale som ikke er n\xc3\xb8dvendig for \xc3\xa5 oppfylle allmenne informasjonsbehov. Unng\xc3\xa5 beskrivelse av metode eller andre forhold som kan bidra til \xc3\xa5 utl\xc3\xb8se flere selvmordshandlinger.\xc2\xbb Selvmord omtales ofte i aviser med standardformuleringen \xc2\xabpersonlig tragedie\xc2\xbb.\n_START_SECTION_\nHistorie\n_START_PARAGRAPH_\nSynet p\xc3\xa5 selvmord har variert gjennom historien og i forskjellige kulturer. Mens kristendommen, j\xc3\xb8dedommen og islam sterkt ford\xc3\xb8mmer selvmord, var selvmord i antikken mer akseptert, og blir ofte beskrevet som en heltemodig l\xc3\xb8sning utf\xc3\xb8rt av sterke personligheter. I det gamle Hellas ble likevel selvmordere begravd p\xc3\xa5 et ensomt sted; som regel ble de brent. Den legemsdel som foretok handlingen, vanligvis armen, ble begravd for seg selv langt unna folk. _NEWLINE_Gulatingsloven og Frostatingsloven fastslo at selvmord var ubotam\xc3\xa5l (en forbrytelse det ikke fantes bot for). Selvmordere ble derfor i det f\xc3\xb8rkristne Norge gravlagt i flom\xc3\xa5let, der sj\xc3\xb8 og land m\xc3\xb8tes. Kirkefaderen Augustin (354 \xe2\x80\x93 430) hevdet i sitt verk Gudsstaten at livet er en gave fra Gud, og at selvmord derfor er en synd nettopp mot Gud. I 1096 ble det endelig vedtatt ved kirkem\xc3\xb8tet i N\xc3\xaemes at selvmordere skulle nektes begravelse i vigslet jord. I Magnus Lagab\xc3\xb8tes landslov, som stod ved makt fra 1274 til 1687, ble selvmord fremdeles regnet som ubotam\xc3\xa5l, og i Dantes Inferno beskrives selvmordere som d\xc3\xb8mt til evig vandring i selv\xc3\xb8deleggelsens skoger i det syvende helvete \xe2\x80\x93 vel \xc3\xa5 merke under kjettere og mordere. I opplysningstiden ble synet p\xc3\xa5 selvmord gradvis formildet, og i 1842 ble det i Norge gitt tillatelse til at selvmordere kunne gravlegges i vigslet jord. F\xc3\xb8r 1842 forb\xc3\xb8d lovens \xc2\xa7 2-10-4 at en person som \xc2\xabhar myrt sig selv med Villie\xc2\xbb, kunne gravlegges p\xc3\xa5 kirkeg\xc3\xa5rden. Loven sa imidlertid ingenting om hvor man skulle gj\xc3\xb8re av den d\xc3\xb8de. Forordning av 18. desember 1767 gjaldt den som var \xc2\xabkjed af Livet\xc2\xbb, men ikke klarte \xc3\xa5 beg\xc3\xa5 selvmord, og i stedet ved \xc3\xa5 beg\xc3\xa5 et ellers motivl\xc3\xb8st mord ble d\xc3\xb8dsd\xc3\xb8mt og overlot dermed saken til b\xc3\xb8ddelen. Slike selvmordsfors\xc3\xb8k ble straffet med fengsel p\xc3\xa5 livstid, pisking og brennemerking, \xc3\xa5rlig offentlig pisking og ydmykelse. Etter at personen var avg\xc3\xa5tt ved en naturlig d\xc3\xb8d, ble kroppen halshogd og lagt p\xc3\xa5 steile og hjul._NEWLINE_Fra 1844 kunne selvmorderes formue tilfalle familien, og ikke staten, som tidligere. I 1897 kom Emile Durkheims verk Selvmordet. Fra samme \xc3\xa5r ble forbudet mot jordp\xc3\xa5kastelse opphevet i Norge, og i 1902 forbudet mot likpreken over selvmordere. _NEWLINE_I Storbritannia var selvmordsfors\xc3\xb8k frem til 1960 regnet som en forbrytelse. Nils Retterst\xc3\xb8l m\xc3\xa5tte som ung lege i London i 1956 utstyre pasienter med erkl\xc3\xa6ringer om at de hadde beg\xc3\xa5tt sine selvmordsfors\xc3\xb8k som et resultat av psykisk sykdom, og derfor var strafferettslig utilregnelige i gjernings\xc3\xb8yeblikket. Den siste som ble d\xc3\xb8mt for selvmordsfors\xc3\xb8k i England, var en mann som i 1960 ble id\xc3\xb8mt to \xc3\xa5rs fengsel \xe2\x80\x93 for \xc3\xa5 ha fors\xc3\xb8kt \xc3\xa5 henge seg i cellen._NEWLINE_Flere asiatiske religioner har godtatt selvmord under visse omstendigheter, blant annet i Kina og Japan. If\xc3\xb8lge den strenge, japanske morall\xc3\xa6ren bushid\xc5\x8d (\xc2\xabkrigerens vei\xc2\xbb) er rituelt selvmord, seppuku, ogs\xc3\xa5 kalt harakiri (\xc2\xabbukskj\xc3\xa6ring\xc2\xbb), bedre enn \xc3\xa5 leve med van\xc3\xa6re. Harakiri er kjent fra 900-tallet. Det er ogs\xc3\xa5 eksempler p\xc3\xa5 at ofre for enkebrenning og menneskeofringer har g\xc3\xa5tt i d\xc3\xb8den tilsynelatende frivillig, antakelig etter sterkt sosialt press fra samfunnet rundt.\n_START_SECTION_\nHistoriske selvmord\n_START_PARAGRAPH_\nDet er en rekke kjente selvmord gjennom historien. \xc3\x85rsakene kan ha v\xc3\xa6rt personlige som sykdom, n\xc3\xb8d, depresjon, overanstrengelse og kj\xc3\xa6rlighetstap, men flere har ogs\xc3\xa5 blitt presset til selvmord av ytre omstendigheter, for eksempel etter nederlag i maktkamper. Andre har d\xc3\xb8dd som f\xc3\xb8lge av overdoser av narkotika eller medikamenter, og det er i flere tilfeller uklart hvorvidt d\xc3\xb8dsfall er ulykker eller selvmord. Andre p\xc3\xa5st\xc3\xa5tte eller angivelige selvmord har v\xc3\xa6rt skjulte mord eller likvideringer. Selvmord har ogs\xc3\xa5 blitt brukt som politisk protest, for eksempel ved at en har tent p\xc3\xa5 seg selv p\xc3\xa5 et offentlig sted eller sultet seg til d\xc3\xb8de. Under ekstreme forhold har dessuten kamikazepiloter og selvmordsbombere g\xc3\xa5tt i d\xc3\xb8den i milit\xc3\xa6re angrep eller terroraksjoner. Det er ogs\xc3\xa5 historiske eksempler p\xc3\xa5 selvmord avsagt ved dom eller milit\xc3\xa6r ordre, samt s\xc3\xa5kalte assisterte selvmord.\n_START_SECTION_\nSelvmord i litteraturen\n_START_PARAGRAPH_\nSelvmord har lenge blitt skildret i litteraturen. Den greske skalden Homers heltefigur Ajax beg\xc3\xa5r selvmord ved \xc3\xa5 kaste seg over sverdet sitt n\xc3\xa5r han ble beseiret av Odyssevs._NEWLINE_Litteraturhistoriens kanskje mest kjente selvmord finner sted i William Shakespeares skuespill om forbudt kj\xc3\xa6rlighet, Romeo og Julie. Det slutter med at de to forelskede ungdommene beg\xc3\xa5r selvmord etter en misforst\xc3\xa5else._NEWLINE_Den tyske forfatteren Johann Wolfgang von Goethe skrev i 1774 den korte brevromanen Den unge Werthers lidelser om maleren Werther som er ulykkelig forelsket i sin beste venns forlovede, Charlotte. Den f\xc3\xb8lsomme Werther holder ikke ut og skyter seg. Romanen var opphavet til en b\xc3\xb8lge av f\xc3\xb8lsomhet og sverming omkring begrep som Weltschmerz. Mest oppstandelse vakte alle selvmordene som ble tilskrevet romanen (se Werther-effekt)._NEWLINE_\xc2\xabDet finnes bare ett eneste riktig alvorlig filosofisk problem: selvmordet.\xc2\xbb Slik begynner Camus\' filosofiske roman Myten om Sisyfos, som behandlar det absurde livets valg og kvaler. If\xc3\xb8lge forfatteren er selv en trells ensformige liv, uten h\xc3\xa5p eller mening, verdt \xc3\xa5 leve.'